KRI Nanggala (402)

**KRI Nanggala (402)**, atau nan labiah dikana jo **Nanggala II**, marupoan kapa salam kaduo nan jinihnyo kelas Cakra Tipe 209/1300. KRI Nanggala barado di bawah kandali Satuan Kapal Selam Komando Armada RI Kawasan Timur. Kapa ko tamasuak dalam armada pemukul TNI Angkatan Laut jo marupoan kapa kaduo nan manyandang namo Nanggala dalam jajaran TNI AL.

KRI Nanggala (402) hilang kontak pado Rabu, 21 April 2021 katiko sadang latihan panembakan torpedo di Lauik Bali basamo 53 awaknyo. KRI Nanggala dinyatoan tanggalam pado Sabtu, 24 April 2021 dek TNI AL sasudah ditamuannyo puing-puing nan barasa dari kapa salam tu.

## Namo
Namo *Nanggala* barasa dari namo sanjato tombak kuek punyo tokoh pawayangan Prabu Baladewa. Sanjato tu digambaran di lancano KRI Nanggala. Kapa salam ko dikana jo sabagai Nanggala II sabagai pambeda jo KRI Nanggala S-02, sabuah kapa salam lain nan usianyo lebiah tuo.

## Sijarah
KRI Nanggala dipasan dek pamarintah Republik Indonesia pado 2 April 1977. Katiko tu, Indonesia mangajuan pinjaman 625 juta dolar Amerika Serikat dari Jerman. 100 juta dolar AS dari pinjaman tu digunoan untuak mambuek KRI Nanggala jo KRI Cakra. Kapa ko didesain dek Ingenieurkontor di kota Lübeck, dibuek dek Howaldtswerke di Kiel, jo dijua dek parusahaan Ferrostaal di Essen.

Kapa ko mulai dibuek pado Maret 1978, diluncuan pado 10 September 1980. Kapa ko mulai manjalani uji cubo di lauik Jerman Barat sabalun diserahanka Pamarintah Indonesia pado 6 Juli 1981. KRI Nanggala maninggaan Jerman Barat pado awal Agustus 1981 nan ditumpangi dek 38 awak di bawah komando Letnan Kolonel Armand Aksyah. Pado 5 Oktober 1981, KRI Nanggala patamo kali ditunjuakan ka masyarakat umum nan samo jo hari ulang tahun TNI ka-36. Paresmian panggunoannyo dilakuan dek Menteri Pertahanan Keamanan/Panglima Angkatan Bersenjata Jenderal TNI Mohammad Jusuf pado 21 Oktober 1981 di Dermaga Ujung Surabaya.

KRI Nanggala pernah malakuan parbaikan di Howaldtswerke nan salasai pado 1989. Sakitar duo dekade kudian, kapa salam ko dipelokan baliak nan biayanyo US$63,7 juta salamo duo tahun di Korea Selatan. Parbaikan tu dilakuan dek Daewoo Shipbuilding & Marine Engineering (DSME) nan salasai pado Januari 2012. Pado parbaikan tu, sabagian struktur ateh kapa diganti jo sistem parsenjatoan, sonar, radar, kendali tempur, sarato propulsi dimutakhirkan. Sasudah tu, KRI Nanggala dapek manembakan ampek torpedo sarentak manuju ampek target nan babeda jo maluncuan misil antikapal sarupo Exocet atau Harpoon. Salain itu, kadalaman salamnyo batambah manjadi 257 meter (843 ft) jo kalajuan maksimumnyo dinaikkan dari 21,5 knot (39,8 km/h) manjadi 25 knot (46 km/h). Sakitar limo tahun kudian, KRI Nanggala ditambah jo sistem perum gema KULAÇ buatan ASELSAN.

## Data Teknis
Kapa salam ko mandapekan tanago dari ampek masin diesel MTU 12V493 AZ80 GA31L. Tanago tu disaluran ka ampek buah alternator nan bafungsi mangisi daya baterai-baterai gadang kapa salam. Sabuah motor listrik Siemens digunoan di kapa, daya dari baterai tu dapek untuak mamuta poros baliang-baliang kapa. Total daya nan dikiriman ka baliang-baliang sakitar 4600 shp (daya kudo poros) sahinggo bisa mandorong kapao hinggo kacepatan 21,5 knot.

Kapa ko manggunoan 14 buah torpedo 21 inci/533 mm nan disimpan dalam 8 tabuang buatan AEG. Salain itu, kapa ko ditambah jo periskop buatan Zeiss nan bafungsi untuak maincar target. Periskop tu dilatakkan disampiang snorkel buatan Maschinenbau Gabler. Tabuang torpedo nan sampik digunoan sabagai sebagai wahana paluncuran manusia-manusia katak untuak misi panyusupan di balakang garih patahanan musuh.

Barek KRI Nanggala 1.395 ton nan dimensinyo 59,5 meter x 6,3 meter x 5,5 meter. Kapa ko diawaki dek 34 pelaut. KRI Nanggala mampunyoi sonar dari jenis CSU-3-2 suite.

## Rujuakan


## Pautan lua
*